钦定古今图书集成/方舆汇编/边裔典/第025卷 > 《三才图会》 > 朝鲜国
## 钦定古今图书集成/方舆汇编/边裔典/第025卷 > 《三才图会》 > 朝鲜国

洪武初，王颛表贺即位，封《高丽》国王，改号朝鲜。其国八道：中曰京畿，东曰江原，本《濊貊》地；西曰黄海，古《朝
鲜》《马韩》旧地；南曰全罗，本《卞韩》地；东南曰庆尚，乃《辰
韩》地；西南曰忠清，皆古《马韩》域；东北曰咸镜，本《高句
丽》地；西北曰平安，本《朝鲜》故地。分统郡、府州、县。其《忠
清》《庆尚》《全罗》三道，地广物众，州县雄巨。《咸镜》二道境
接𩎟鞨，东西南濒海，北邻女直，西北抵鸭绿江。东西
二千里，南北四千里。其山川详具于后。

大兴洞，　在天磨、圣居两山之间，树木蓊郁，泉石光
洁。夏则绿阴盖地，水莲花开，清香满洞。秋则赤枫黄
叶倒映水底。真佳景也。

朴渊　在天磨、圣居两山之间，状若石瓮。窥之正黑，
有盘石涌出，中心曰岛岩。水赴绝壁，怒瀑下垂，可十
馀丈，宛如白虹映空，飞雪洒矼，霆奔电激，声震天地。
《传》云：“昔有朴进士者，吹笛渊上，龙女感之，引以为夫，
故名朴渊。”

五冠山　在京畿长湍府西三十里，山顶有五峰，团
圆如冠，故名。有高丽人事母至孝，居山下，去京三十
里，朝出暮归，告面定省，不少衰，叹息母老，作《木鸡歌》，
名曰《五冠山曲》，传于乐谱。山下有灵通寺，洞府深邃，
山势周遭，流水缦回，树木蓊郁，其西楼胜概，为松都
第一。

俗离山　在《忠清道》《报国》县东。九峰突起，亦名九峰
山，《新罗》时称“俗离岳。”跻中祀山。顶有文藏台，叠石天
成，赑屃耸空，其高不知几丈，其广可坐三千人。台上
有坎如镬，其中有水混混，旱不缩，雨不肥，分为三派，
流注半空。一派东流，为洛东江，一派南流，为锦江；一
派西流而北为达川，入于金迁山。下有八桥九遥之
号。山之两岸，纡馀开豁，自此至彼，望之遥遥，疑其地
尽而至，则又遥遥。如此九转，乃抵于法住寺，故名九
遥。九遥之中，一水回环曲转，每曲有桥，总八，故名八
桥。第一桥曰水精桥，桥上有飞阁，人从阁中行。
冰山　在庆尚道义城县东西四十里，大岩下有石
穴，穴口高三尺，广四尺八寸，横入五尺一寸，是谓风
穴。又有穴在岩底直下，广一丈，深可量处才一丈，其
下回曲，深浅难量。立夏后冰始凝，极热则冰坚，霾雨
则冰释。春秋不寒不热，冬则温气如春，是谓冰穴。
动石　九井峰下有三石，特立层岩之上，高可丈馀，
周可十围，西负山颠，东临绝壁。其重虽用千百人不
能动摇，而一人摇之，则欲坠而不坠，故亦称“灵石。”郡
之名以此。

青鹤洞，　在智异山中。路甚隘狭，才通一线，人乃曲
躬而行。经数里许，乃得虚旷之境。四隅皆良田沃壤，
宜播植，唯青鹤栖息其中，故以名焉，盖古之遁世者
所居。颓垣坏堑犹在，谚传崔致远所游处。

浦口山　在江原道《高城郡》东九里高城浦“有岩斗
起，层叠如阶，其上可坐百馀人。岩北又有一峰皆石。
东望海中五里许，有石峰如列屏，峰下有石，龙拏虎
攫，奇怪异常。又有二石相对，如人偶语，石皆白色，辉
映碧海，望之如画。”

三日浦：　在高城北七八里。外有重峰叠嶂合包，而
内有三十六峰，洞壑清幽，松石奇古。水中有小岛，苍
石盘陀，其上虬松铺阴，梨花乱开。湖水明莹可鉴，非
烟火食者所堪。

寒溪山　在江原道麟蹄县东五十里。山上有城有
川，自城中流出，即成瀑布而下，悬流数百尺，望之如
白虹垂天。自圆通驿而东，左右皆大山，洞府深邃，谿
水纵横，而渡者三十六。树木如箦，上竦云霄，旁无横
枝，松柏尢高，不见其巅。又其南峰作绝壁，其高千仞，
奇怪莫状，禽鸟不能飞度。其下清泉，触岩成潭，盘石
平衍可坐。又东数里，洞口甚狭，细径缘岩，窍穴谽谺，
峰峦峭拔，如龙拏虎攫，如累层台者无数，其形胜甲
于岭西。

万瀑洞　在金刚山中，百道流泉泻出谷中，其状非
一，故名。谷口有峰曰五人峰，人言青鹤栖。其隈有一
泓曰“观音潭”，潭畔崖苍苔滑足，人皆挽藤蔓乃得过，
其名曰“手巾崖。”石心有凹如杵臼，谚传观音浣处。至
普德窟前，飞湍萦石，来触崖窾，飞雪喷激，晴昼欲暝，
石底水蔚如翠蓝。又数步，怒瀑，飞珠散雪，喷薄而下。
其大者凡十二层，其小者不可胜计，故曰“万瀑洞。”其
下曰“珠渊。”又有一石，形如龟，伏潭中，曰“龟潭。”又有一
潭，深不可测，曰“火龙潭。”其上有峰，曰狮子岩。洞有普
德窟。凿绝壁，架板，立铜柱于外，以构小屋三楹于其
上，名曰“观音阁。”拘以铁锁，钉于岩石，浮在空中，人登
则摇。中置佛函，饰以珠玉，外施铁铜，以防手摸。
祥云亭　在江原道傍，海有长松，连十里，苍翠成阴，
仰不见白日。松间无杂卉，惟有踯躅盛开烂如红锦。
丛石亭　在江原道，通州郡，北有数十石柱，高可八
九丈，离立海中，石皆六棱如削玉，方直平如中绳墨
者凡四据亭在海岸，临丛石，故名。谚传新罗述郎、南
郎、永郎安祥游赏于此，号称“四仙。”

“岭南楼　在庆尚道密阳府馆东山腰，倚郭而构，三面敞豁，登览旷然。下有长江，江外有大野，野有栗林，
苍翠极目，江流屈曲，蜿蜒而长，隐见长林间，虹明绣
错，殆非人境，其胜览为岭南第一。东有望湖堂，西有
临镜轩，皆极洒落，万波息。笛，新罗神文王时，东海中
有小山浮水随波往来，王异之，泛海入其山，上有一
竿”竹，命作笛，吹此笛则兵退病愈，旱雨雨晴，风定波
平，号“万波息笛。”历代宝之。至孝昭王，加号“万万波。”波
息笛今亡。

井田，　在平壤府外城内。箕子区画井田，遗迹宛然。